
-SREDSTVIMA JAVNOG INFORMIRANJA

U Poreču, 1. srpnja 2025.

FESTIVAL SLADOLEDA „GELATO PARK“ PONOVNO ODUŠEVIO SVE GENERACIJE
U Poreču održano drugo izdanje festivala sladoleda: Gelato Park – World of Ice Cream Wonders
Poreč je proteklog vikenda bio središte najslađe ljetne manifestacije u Istri – drugo izdanje festivala Gelato Park, održano je od 27. do 29. lipnja 2025. u prekrasnom ambijentu Parka Olge Ban, ponovno je okupilo brojne posjetitelje i ljubitelje sladoleda svih uzrasta.

Pod sloganom World of Ice Cream Wonders, festival je kroz tri dana ponudio raznoliku ponudu sladolednih delicija domaćih proizvođača i slastičara, uz bogat zabavni program za sve generacije. Posjetitelji su imali priliku kušati ukusne sladolede proizvođača poput Sladka kuglica, Pomaj Gelato, Gusto Amore, L’Aurora, Ledo i Venti 22 kojeg je nudio ugostitelj SOL Event iz Poreča. Svi izlagači nudili su barem jedan proizvod po promotivnoj festivalskoj cijeni.

Najmlađe su oduševili žongleri, animatori na štulama, face painting, mađioničarska predstava Luke Vidovića, kao i kreativne radionice te dječje predstave „Žuti kišobran“ i „Birikina“. Posjetitelji su mogli pogledati interaktivnu izložbu NeuroStem BrainFreeze Expo te testirati neke od svojih sposobnosti. Plesni podij bio je okružen publikom kada su sva tri dana nastupale udruge MOT08 i USB, a večernji sati bili su rezervirani za DJ program i glazbene goste – od mlade zvijezde Zoe Šestan, preko rođendanskog koncerta Gordana Gregurovića & The Banda, do nedjeljnog program uz Duo Discover.

Poseban interes izazvao je fotokombi Photobooth Bus Pablo, dok su dodatnu čaroliju donijeli veseli baloni na punktu tvrtke Celebration.

Festival je imao i širi doseg – uz glavni program u parku, manifestaciji su se pridružili i lokalni ugostitelji koji su u svojim slastičarnicama Il Gelato di Salvatore, Venti 22 i Ice Box nudili po jedan sladoledni okus po promotivnoj festivalskoj cijeni.

Organizatori iz Turističke zajednice grada Poreča izrazili su zadovoljstvo uspješnom realizacijom drugog izdanja festivala te zahvalili svim partnerima, izlagačima, izvođačima i posjetiteljima na ukazanom povjerenju i podršci.

„Gelato Park još je jednom pokazao koliko je važna sinergija lokalne zajednice u stvaranju novih programa u našem gradu, ali i koliko kreativnost i dobra energija mogu stvoriti manifestaciju koja već sada postaje nezaobilazan dio ljetne ponude Poreča. Hvala svima koji su sudjelovali i vjerovali u ovu priču“, poručili su iz TZ Poreč.

Za sve koji možda nisu stigli posjetiti festival, fotografije i videozapisi dostupni su na društvenim mrežama Turističke zajednice grada Poreča (Facebook , Instagram)  te samog događanja ( Facebook , Instagram ).

Vidimo se dogodine – na Gelato Parku 2026.!


TURISTIČKA ZAJEDNICA GRADA POREČA






Molimo Vas da priopćenje objavite u Vašem mediju.

